Frank William Abagnale jr. (* 27 April 1948) was 'n Amerikaanse bedrieër wat in die sestigerjare vyf jaar lank aktief was. Deesdae is hy die baas van Abagnale & Associates, 'n bedrogkonsultasieburo. Abagnele het in in Bronxville, New York, grootgeword as die derde van vier kinders. Hy het in sy jeug 'n Katolieke skool bygewoon. Sy ouers is in 1964 geskei en dit was vir hom so traumaties dat hy van die huis af weggeloop het. Sy eerste oortreding was die uitskryf van tjeks terwyl daar nie genoeg geld in sy rekening was nie. Dit het net vir 'n kort tydperk gewerk voordat die bank daarop aangedring het dat hy geld in sy rekening inbetaal. Hy het toe ’n paar identiteite aangeneem en verskeie rekeninge by verskillende banke oopgemaak. Ná 'n tyd het hy agtergekom dit is makliker om vals tjeks te druk en hulle te wissel. Hy het die banke uit altesaam 2,5 miljoen dollar gekul. Om gratis oor die wêreld heen te vlieg het Abagnale hom voorgedoen as ’n fiktiewe Pan Am-vlieënier, Frank Williams. Hy het die lugdiens gebel en gesê hy is een van hul vlieëniers, maar het sy uniform verloor.